b'\n_START_ARTICLE_\nHrskavi\xc4\x8dnja\xc4\x8de\n_START_SECTION_\nKontroverze u sistematici\n_START_PARAGRAPH_\nUobi\xc4\x8dajeno se smatra da su hrskavi\xc4\x8dnja\xc4\x8de sestrinska skupina ko\xc5\xa1tunja\xc4\x8da u okviru \xc4\x8deljustoustih. No u novije vrijeme usporedna geneti\xc4\x8dka istra\xc5\xbeivanja dovode ovu hipotezu u pitanje. Prema njima, hrskavi\xc4\x8dnja\xc4\x8de su se razvile u okviru ko\xc5\xa1tunja\xc4\x8da, pa bi prema tome trebale biti sestrinska grupa zrakoperki (Actinopterygii) (\xc5\xa1titono\xc5\xa1e i novozrakoperke) kao jednom i mesoperki (Sarcopterygii) (mnogoperki i dvodihalica) kao drugom taksonu._NEWLINE_To bi imalo zna\xc4\x8dajne posljedice u odnosu na prihva\xc4\x87eno vrednovanje njihovih mnogih vanjskih zna\xc4\x8dajki. Tako bi na primjer zadnji zajedni\xc4\x8dki predak sve tri skupine morao imati organ plu\xc4\x87a odnosno ribljeg mjehura kao i ko\xc5\xa1tani \xc5\xa1kr\xc5\xbeni poklopac, koji su zatim hrskavi\xc4\x8dnja\xc4\x8de ponovo reducirale, odnosno izgubile._NEWLINE_Sa stanovi\xc5\xa1ta evolucije, mnoge osobine hrskavi\xc4\x8dnja\xc4\x8da mogu se interpretirati kao prilagodba na\xc4\x8dinu \xc5\xbeivota i okoli\xc5\xa1u u dubinama otvorenog mora. Tako se reduciranje ko\xc5\xa1tanog skeleta mo\xc5\xbee tuma\xc4\x8diti potrebom smanjivanja specifi\xc4\x8dne te\xc5\xbeine, a razvoj elektri\xc4\x8dnih osjetila prilagodbom na nedostatak svjetla. Unutra\xc5\xa1nja oplodnja i relativno nizak broj potomaka se, pored drugih morfolo\xc5\xa1kih i fiziolo\xc5\xa1kih osobina, mogu se razumjeti kao prilagodba. Prema tom tuma\xc4\x8denju, da danas recentni morski psi nastanjuju i pli\xc4\x87e obalne vode, mo\xc5\xbee se smatrati sekundarnim osvajanjem novog okoli\xc5\xa1a.'